
Text rozhodnutia
Súd: Krajský súd Trnava Spisová značka: 14S/84/2012 Identifikačné číslo súdneho spisu: 2012200513 Dátum vydania rozhodnutia: 09. 04. 2013 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2013:2012200513.1 Uznesenie Krajský súd v Trnave v právnej veci žalobcu: Peter Miko, so sídlom Dvorníky 778, 920 56 Dvorníky, IČO: 41 188 870, právne zastúpeným Mgr. Norbertom Stankom, advokátom so sídlom Námestie Slobody č. 4283/36B, 926 01 Sereď, proti žalovanému: Finančné riaditeľstvo SR, so sídlom Lazovná č. 63, 974 01 Banská Bystrica, o preskúmanie zákonnosti rozhodnutí žalovaného č. 1020507/1/777480/2012 zo dňa 04. apríla 2012, č. 1020507/1/524943/2012 zo dňa 02. apríla 2012, č. 1020507/1/554608/2012 zo dňa 02. apríla 2012, č. 1020507/1/597191/2012 zo dňa 02. apríla 2012, č. 1020507/1/605531/2012 zo dňa 02. apríla 2012 jednohlasne takto r o z h o d o l : Súd konanie o návrhu na preskúmanie zákonnosti rozhodnutia žalovaného č. 1020507/1/777480/2012 zo dňa 04. apríla 2012 z a s t a v u j e. Súd konanie o návrhu na preskúmanie zákonnosti rozhodnutia žalovaného č. 1020507/1/524943/2012 zo dňa 02. apríla 2012 z a s t a v u j e. Súd konanie o návrhu na preskúmanie zákonnosti rozhodnutia žalovaného č. 1020507/1/554608/2012 zo dňa 02. apríla 2012 z a s t a v u j e. Súd konanie o návrhu na preskúmanie zákonnosti rozhodnutia žalovaného č. 1020507/1/597191/2012 zo dňa 02. apríla 2012 z a s t a v u j e. Súd konanie o návrhu na preskúmanie zákonnosti rozhodnutia žalovaného č. 1020507/1/605531/2012 zo dňa 02. apríla 2012 z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Žalobou osobne doručenou na tunajší súd dňa 05.10.2012, sa žalobca prostredníctvom právneho zástupcu domáhal zrušenia (vo výroku bližšie špecifikovaných) rozhodnutí ktorými žalovaný potvrdil Dodatočné platobné výmery prvostupňového správneho orgánu, t. č. Daňového úradu Hlohovec. Podľa § 250b ods. 1 O. s. p., žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa § 250d ods. 3 O. s. p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Z ustanovenia § 250b ods. 1 O. s. p. vyplýva, že žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. V predmetnej veci je nepochybné, že žalobca podal na súd žalobu dňa 05.10.2012, pričom všetky napadnuté rozhodnutia správneho orgánu v poslednom stupni boli vydané dňa 02.04.2012 (s výnimkou rozhodnutia číslo 1020507/1/777480/2012 potvrdzujúceho Dodatočný platobný výmer Daňového úradu Hlohovec číslo 647/230/28844/11/Fan zo dňa 02.08.2011, ktoré bolo vydané dňa 04.04.2012) a všetky doručené žalobcovi dňa 20.04.2012, pričom ich prevzatie žalobca potvrdil vlastnoručným podpisom na doručenkách. V tejto súvislosti je však potrebné uviesť, že súd kedykoľvek prihliada na to, či sú splnené podmienky, za ktorých môže konať vo veci (§ 103 O. s. p.). Nedodržanie obligatórnej podmienky vyplývajúcej zo zákonného ustanovenia § 250b ods. 1 predstavuje takú prekážku, pri existencii ktorej nie je možné rozhodnúť vo veci samej, ale sa musí konanie zastaviť. Vzhľadom na vyššie citované zákonné ustanovenia a na to, že žalobca podal žalobu na príslušný súd oneskorene, súd v zmysle § 250d ods. 3 v spojení s § 250h ods. 1 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O. s. p. v spojení s § 246c O. s. p. tak, že žiadnemu z účastníkov nárok na ich náhradu nepriznal. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

